
Styremøter

Siden siste årsmøte har det vært avholdt 3 styremøter. Styremøtene ble holdt 26.september 

-05, 10.november -05 og 14.mars -06. Et siste styremøte holdes før årsmøtet 20.april -06.
Arrangements-komitèen  for HIFO-seminaret 5 – 7.mai  2006 i Kristiansand
Denne er stadig i et svært så produktivt arbeid, nå nærmer seminaret seg med stormskritt.
Komitéen består av Kåre Oddleif Hodne, Berit Eide Johnsen, Gunnar Molden, Jan Henrik Munksgaard, Kjetil Reithaug, Bjarne Sørensen, Anne Tone Aanby og Anne K. Stigersand.

For å få den praktiske delen av arrangementet i havn har vi også hjelp av HiA Videre (tidl. Filonova). Det er Ann-Kristin Skjølingstad som er vår konsulent fra HiA Videre. 
Medlemsaktiviteter
Medlemstur til Øvre Strømme

Nytt av året var en ettermiddagsutflukt til Øvre Strømme og Timenes-området i Kristiansand.

Guidene våre var Endre Wrånes, med hovedfag i romertid, og fetteren Rune Fredriksen*, som er arkeolog. I tillegg deltok Aanen og Arnhild Strømme, som er grunneiere i området. Turen gikk fra Øvre Strømme til kollen ved veien inn til Sørlandsparken og tilbake mandag 13. juni. I motsetning til hva vi er vant med på HiFo-turene, så begynte det å regne litt før vi startet. Etter hvert bare høljet det ned, så medbrakt kaffe og kake var  lite fristende. Likevel fikk vi en framifrå omvisning og orientering i og omkring gravrøyser, gravheller, skålgroper og andre oldfunn i området. De ligger faktisk tett der ute og i tilstøtende områder i indre Randesund og peker i retning av et maktsentrum i tidlig folkevandringsstid. Høydepunktet på turen var kanskje da vi stod ute på den lille kollen som ligger der veien til Sørlandsparken tar av fra E 18 og kikket på noen flate heller som ligger ute på kanten. Er det rester fra veiutbygginga, eller er det gamle graver? Lenger inne på kollen ligger det minst 3 gravrøyser. Vi tok også en titt på det eldste huset i Kristiansand (1600-tallet). Det ligger på Nedre Timenes, og er (forhåpentligvis) omsider under restaurering. Besøket ble avsluttet med en tur inn i uthuset til Aanen Strømme, hvor han har noen fine gamle redskaper fra forskjellige perioder. Det var en 6-8 ganske våte, men veldig fornøyde personer som dro hjem den kvelden.
Medlemsmøte 17. november 2005, Statsarkivet i Kristiansand 

Foredragsholder var Kjell Olav Masdalen som holdt et veldig interessant innlegg om Agders stilling mellom norsk og dansk høvdingmakt i tidlig middelalder. Ca. 10 medlemmer deltok 

Arbeidsseminar 

På grunn av at lederen har hatt en del å gjøre med HiFo-seminaret, har vi kommet noe seint i gang i lokallaget etter jul. Dermed vil dette styret henstille til det neste å ta sikte på å arrangere et arbeidsseminar til høsten.
Årsmøte 20.april 2005

Årsmøtet vil bli holdt 20.april på Statsarkivet i Kristiansand. Foruten de vanlige årsmøtesakene vil Jonny Haugen holde foredrag om temaet ”Nasjonal Samling og motstandsbevegelsen på Agder 1940 – 45”.
Styrets vurdering av aktivitetene, og planer for arbeidet framover

Styret 2005/2006 hadde lagt opp til et aktivitetsnivå på linje med året før, et medlemsmøte på høsten, arbeidsseminar, årsmøte og den tradisjonelle medlemsturen. Det ble dessverre ikke noe av verken arbeidsseminar eller medlemsstur i år. Turen var tenkt å gå til Lyngør, men strandet pga. at transporten ble alt for dyr. ”Ettermiddagsturen” i Kristiansandsdistriktet klarte vi derimot å gjennomføre. Den ble altså en faglig suksess til tross for høljende regnvær.
2006 blir likevel et annerledes år for oss i HIFO- Agder pga. HIFO-seminaret. Seminaret arrangeres 5 – 7. mai, og det vil bli en fabelaktig sjanse for denne landsdelens historikere til å mønstre mannsterkt på det mest betydningsfulle faglige historikermøtet som holdes her i landet i 2006. 
Vi har fått til et veldig interessant og allsidig program. Vi har allerede mange påmeldte, men det er plass til mange flere. Siste frist for påmelding er samme dag som årsmøtet, 20.april.
Det vil også bli lagt opp til en ettermiddagstur i Kristiansand, denne gangen på Odderøya, på samme tid som i fjor.
Til høsten er det opp til det nye styret om det vil arrangere arbeidsseminaret pluss medlemstur, men det gamle styret vil anbefale dette. I tillegg kommer det tradisjonelle medlemsmøtet i november. Hvis alt dette går i boks, er det faktisk rom for noe nytt eller ta opp noe gammelt (eks. kildeseminar) vinteren 2007.
For styret,
Anne K. Stigersand
